b"\n_START_ARTICLE_\nAntoine Watteau\n_START_SECTION_\nEducaci\xc3\xb3 art\xc3\xadstica\n_START_PARAGRAPH_\nVa rebre educaci\xc3\xb3 art\xc3\xadstica entre el 1705 i 1708 en el taller de Claude Gillot, un pintor d'escenes teatrals. La seva influ\xc3\xa8ncia fou crucial, perqu\xc3\xa8 Guillot portava el seu pupil a presenciar els espectacles de la commedia dell'arte._NEWLINE_Aquests espectacles improvisats es convertiren en una notable font d'inspiraci\xc3\xb3 per a la creaci\xc3\xb3 m\xc3\xa9s important de Watteau: la f\xc3\xaate galante o 'festa galant'. Es tractava d'imatges id\xc3\xadl\xc2\xb7liques en qu\xc3\xa8 una s\xc3\xa8rie d'elegants personatges disfressats deambulaven per escenaris a l'aire lliure parlant, seduint-se o regalant-se amb serenates._NEWLINE_Inspirat per l'obra de Rubens, Watteau desplega en aquestes un exquisit cromatisme. El terme \xc2\xabfesta galant\xc2\xbb fou encunyat per l'Acad\xc3\xa8mia Francesa en plena recerca d'un qualificatiu que defin\xc3\xads l'obra de Watteau despr\xc3\xa9s d'obrir-li les portes el 1717._NEWLINE_Les pintures de Watteau sovint exhalen un aire de melangia, com si els seus actors fossin conscients de l'ef\xc3\xadmer dels seus moments de plaer, una propensi\xc3\xb3 a la melangia que s'ha atribu\xc3\xaft al car\xc3\xa0cter malalt\xc3\xads del pintor. Watteau patia tuberculosi, i la seva malaltia el feia mostrar-se impacient i malhumorat, i podria explicar una certa deixadesa ocasional en la seva pintura. El 1719 viatj\xc3\xa0 a Anglaterra per guarir-se, per\xc3\xb2 el clima fred i humit li empitjor\xc3\xa0 la salut. Es mor\xc3\xad prematurament als trenta-set anys._NEWLINE_Despr\xc3\xa9s de la seva mort, l'artificialitat dels seus temes acab\xc3\xa0 r\xc3\xa0pidament amb el seu prestigi. Durant la Revoluci\xc3\xb3 francesa, els estudiants solien divertir-se llen\xc3\xa7ant trossos de pa a les seves obres mestres."